text: Retssag mod 18-årig for skyderi ved boligblokke begynder
  12 juni 2017 kl. 06.29
  I august blev en 29-årig mand skudt i lårene og brystet på Koralvej i Sønderborg. Retssagen mod den mistænkte begynder mandag.
  En 18-årig dansk statsborger af tunesisk afstamning skal mandag klokken 9.30 for retten i Sønderborg.
  Anklageskriftet lyder: Tiltalte tiltales for forsøg på manddrab ved den 20. august 2016 på Koralvej i Sønderborg at forsøge at dræbe forurettede, idet han på klods hold med en pistol affyrede flere skud mod forurettede, som blev ramt i venstre lår, højre lår og i brystet.
  Den 29-årige mand blev reddet fra forblødning, og er i dag uden for livsfare.
  - Det er altid en alvorlig sag, når nogen er sigtet for manddrab, siger forsvarsadvokat Mette Grith Stage til TV SYD.
  Mette Grith Stage, forsvarsadvokat: "Min klient nægter sig skyldig, og vi går efter en frifindelse."
  31. august 2016 blev den tiltalte anholdt i Marseille i Frankrig. Herefter blev han udleveret til retsforfølgelse i Danmark.
  - Min klient nægter sig skyldig, og vi går efter en frifindelse. Jeg kan ikke udtale mig om, hvorfor han tog til udlandet. Det vil komme frem under sagen. Spørgsmålet er: Var det ham, der var der – og var det i så fald hensigten at slå ihjel?, forklarer Mette Grith Stage.
  Den 18-årige er sigtet efter straffelovens §237 jf. §21. Strafferammen er fængsel fra 5 år til livstid.
  Der er afsat fire dage til retsmøderne, og der falder dom mandag den 26. juni.
  
  